**Bakalár**

**Všeobecná charakteristika profilu absolventa:**

Absolvent 1. stupňa vysokoškolského vzdelávania študijného programu Učiteľstvo hudobného umenia v kombinácii v študijnom odbore 1.1.3 Učiteľstvo a pedagogické vedy je odborne pripravený pokračovať v štúdiu tohto odboru na 2. stupni vysokoškolského vzdelávania. Disponuje základnými kompetenciami vo všeobecnom filozofickom, sociologickom, pedagogickom a psychologickom základe a v  hudobno-teoretických disciplínach. Orientuje sa v legislatívnych súvislostiach výchovy a vzdelávania a nadobudol digitálne kompetencie učiteľa. V oblasti praktických umeleckých zručností a spôsobilostí preukazuje pokročilú úroveň v hre na hudobnom nástroji, dirigovaní zboru a v speve, vymedzenou požiadavkami na absolvovanie praktickej štátnej záverečnej skúšky. Získané odborné vedomosti, schopnosti a praktické zručnosti vie aplikovať pri plánovaní a realizácii edukačného hudobného procesu v ZŠ, v ZUŠ, vo formách neformálneho a informálneho vzdelávania. Absolvent má uplatnenie aj v kultúrnych a osvetových inštitúciách.

**Teoretické vedomosti absolventa:**

* nadobudne základné hudobno-teoretické vedomosti: historické, teoretické, analytické,
* orientuje sa v oblasti dejín hudby, hudobnej teórie, harmónie, hudobných foriem, organológie, hudobného folklóru, teórie hlasovej výchovy, dirigovania zboru a hudobnej pedagogiky,
* pozná teoretické princípy tvorby, organizovania a plánovania edukačného procesu v sekundárnom vzdelávaní v školskom i mimoškolskom prostredí,
* dokáže sa orientovať v pedagogickej dokumentácii a školskej legislatíve,
* ovláda základné historicko-teoretické aspekty hudobnej edukácie.

**Praktické schopnosti, zručnosti a spôsobilosti absolventa:**

* disponuje praktickými zručnosťami a spôsobilosťami – vie hrať na hudobnom nástroji, spievať, dirigovať na úrovni vymedzenej požiadavkami praktickej štátnej záverečnej skúšky a tvorivo s nimi pracuje,
* vie pracovať a umelecky viesť: zbor, školský orchester, folklórny súbor, alebo hudobné zoskupenia rôznych žánrov,
* ovláda praktické zručnosti a metodické postupy vyplývajúce z požiadaviek centier voľného času, kultúrnych inštitúcií,
* vie kreatívne formovať vlastnú riadiacu činnosť v hudobnom procese a implementuje nové poznatky do procesu záujmovej hudobnej činnosti s dôrazom na výchovu vzťahu k hudbe a celkovému estetickému vnímaniu,
* aplikuje hudobno-pedagogické, hudobno-teoretické disciplíny a teoretické východiská hudobnej pedagogiky do praktických zručností a spôsobilostí,
* vie aplikovať teoretické poznatky štýlových období dejín hudby a ich hlavných znakov spolu s kultúrno-historickým kontextom do interpretácie formou hry, spevu a dirigovania,
* vie aktívne používať digitálne technológie v hudobno-edukačnom procese.

**Doplňujúce vedomosti, schopnosti a zručnosti absolventa:**

* *vie pracovať s modernou didaktickou technikou, informačno-komunikačnými technológiami,*
* *efektívne ovláda verbálnu a neverbálnu hudobnú komunikáciu,*
* *osvojené vedomosti, zručnosti a schopnosti vie prezentovať v hudobnej kultúre,*
* *vie sa hodnotovo orientovať v hudobnej tvorbe a kultúre, má prehľad v domácej odbornej knižnej a časopiseckej literatúre.*

**Vymedzenie oblastí uplatnenia absolventa:**

* lektor voľného času hudobných aktivít (súborov) v centrách voľného času, v domoch kultúry,
* odborný pracovník štátnej a verejnej správy pre oblasť hudobnej kultúry,
* zbormajster, dirigent a hlasový pedagóg v mimoškolských zboroch a súboroch,
* vedúci a korepetítor vo vokálno-inštrumentálnych zoskupeniach a vo  folklórnych súboroch.

**Magister**

**Všeobecná charakteristika profilu absolventa:**

Absolvent 2. stupňa vysokoškolského vzdelávania študijného programu Učiteľstvo hudobného umenia v kombinácii v študijnom odbore 1.1.3 Učiteľstvo a pedagogické vedy je odborne pripravený vyučovať v ZŠ a v ZUŠ vo všeobecno-vzdelávacích štátnych, cirkevných i súkromných školách, ako aj hudobné predmety na stredných školách (konzervatóriá a stredné pedagogické školy), na 8-ročných gymnáziách a kultúrno – záujmových inštitúciách.

Disponuje muzikologickými a špecifickými odborovo-didaktickými kompetenciami. Nadobudol odbornú a pedagogickú spôsobilosť plánovať, organizovať a viesť edukačný proces v hudobnej výchove vo všetkých jej formách a stupňoch vzdelávania. Jeho odborná profesionálna stránka má estetické, sociálne a emocionálne kultúrne dimenzie. Ovláda legislatívne súvislosti výchovy a vzdelávania, dokáže adaptovať legislatívne dokumenty ŠVP hudobnej výchovy do ŠkVP a využíva digitálne kompetencie učiteľa. Je tolerantný, solidárny, empatický, vnímavý pre kultúrne rozdiely a potreby žiakov aj so špeciálnymi výchovno-vzdelávacími potrebami.

**Teoretické vedomosti absolventa**

* *ovláda muzikologické vedomosti: historické, teoretické, analytické,*
* *orientuje sa v oblasti dejín hudby, improvizácie, aranžovania pre školské súbory,džezu a populárnej hudby*
* *nadobudol vedomosti z hudobnej psychológie a pedagogiky, hudobnej estetiky, ovláda hudobno-didaktické koncepcie,*
* *vie tvoriť vhodné hudobné metodiky a didaktické modely všetkých typov vyučovacích hodín,*
* *ovláda najnovšiu hudobno-edukačnú legislatívu a vie sa v nej orientovať,*
* *disponuje poznatkami o hudobnej kultúre a hudobnom školstve v regióne a na Slovensku.*

**Praktické zručnosti a schopnosti absolventa:**

* disponuje potrebným stupňom hudobnej tvorivosti v kontexte integratívnej hudobnej pedagogiky a polyestetickej výchovy,
* ovláda, aplikuje a realizuje interpretačné hudobné schopnosti, zručnosti a spôsobilosti - hru na nástroji, spev, dirigovanie, zborový spev v hudobných súboroch s výstupmi na verejných vystúpeniach a súťažiach,
* dokáže pripraviť a naštudovať umelecké hudobné predstavenie s prvkami polyestetiky a tvorivej dramatiky - námet, scenár, dramaturgiu a réžiu až po  realizáciu pre verejnosť, hudobné predstavenie je súčasťou praktickej štátnej záverečnej skúšky (podmienka pre každého absolventa: spev, hra na nástroj, tvorivá dramatika a pohybový prejav),
* vie aplikovať organizačno-manažérske zásady a všeobecné didaktické postupy v edukačných školských, mimo vyučovacích a mimoškolských aktivitách hudobného charakteru,
* disponuje potrebným stupňom hudobnej tvorivosti, vie vytvoriť partitúry, aranžovať improvizovať,
* ovláda praktické zručnosti a metodické postupy vyplývajúce z požiadaviek centier voľného času, kultúrnych inštitúcií,
* vie kreatívne formovať vlastnú riadiacu činnosť v hudobnom procese a implementovať nové poznatky do procesu záujmovej hudobnej výchovy aj zo zahraničia, s dôrazom na výchovu vzťahu k hudbe a celkovému estetickému vnímaniu,
* ovláda vybrané hudobno-digitálne programy.

**Doplňujúce vedomosti, schopnosti a zručnosti absolventa:**

* vie pracovať s modernou didaktickou technikou, informačno-komunikačnými programami v rámci edukácie
* efektívne ovláda verbálnu, neverbálnu hudobnú a sociálnu komunikáciu,
* vie sa umelecky hodnotovo orientovať v hudobnej tvorbe a kultúre,
* vie tvorivo realizovať integratívne hudobné a polyestetické projekty,
* disponuje kompetenciami v metodológii písania vedeckej práce a odborných textov.

**Vymedzenie oblastí uplatnenia absolventa:**

* učiteľ hudobnej výchovy v základných školách, učiteľ hudobnej náuky v základných umeleckých školách, učiteľ hudobno-teoretických disciplín na konzervatóriách, učiteľ hudobných disciplín na osemročných gymnáziách, učiteľ hudobných teoretických a praktických disciplín na stredných pedagogických a sociálnych akadémiách,
* lektor voľného času hudobných aktivít (súborov) v centrách voľného času, v domoch kultúry,
* odborný pracovník štátnej a verejnej správy pre oblasť hudobnej kultúry,
* zbormajster, dirigent a hlasový pedagóg v mimoškolských zboroch a súboroch,
* vedúci a korepetítor vo vokálno-inštrumentálnych zoskupeniach a vo  folklórnych súboroch.